Diewe vlug dalk te voet met 44 skape | Netwerk24
Deur Susan Cilliers 03 April 2019 13:20
Veediewe in Noordwes was Woensdagoggend vroeg so astrant dat hulle vermoedelik te voet met 44 van Hannes Harmse se skape gevlug het.
22 van die skape is egter Woensdagoggend later op die R30-pad in die Derby-omgewing waar hulle gesteel is, gevind, sê kapt. Aafja Botma, polisiewoordvoerder in Noordwes. Die polisie soek na sowat vyf verdagtes.
Volgens Botma het 'n werker op Harmse se plaas kort ná middernag wakker geword toe die rowers sy huis op die plaas se deur afgebreek het.
"Hulle het sy hande en voete vasgebind en hom in die gesig en oor die kop geslaan. Daarna het hulle hom in die veld gesleep en daar gelos. Die rowers het die skaapkraal naby die werker se huis oopgemaak sodat die 44 skape kon uitkom."
Botma sê dit lyk in hierdie stadium waarskynlik dat die rowers die skape te voet aangejaag het, maar die moontlikheid word ook ondersoek dat hulle dalk met 'n bakkie gery het.
Harmse kon nie dadelik Woensdagoggend 'n onderhoud toestaan nie omdat die polisie nog op sy plaas was om die gebeure te ondersoek.
Die polisie het nie die werker se naam bekend gemaak nie. Volgens Botma is hy nie ernstig beseer nie.